Diari Oficial de la Generalitat Valenciana


Sumari del DOGV 5300, del 11-07-2006 (2006/8127)

DECRET 100/2006, de 7 de juliol, del Consell, pel qual denega la sol·licitud de segregació del barri de Benimàmet per a constituir un municipi independent.
-----------------------------------------------------------------------------------------------------------------------------------------------------------

### Dades del document

Número de DOGV
:   5300

Data del DOGV
:   11-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/8127


Data del document
:   07-07-2006

Organisme emissor
:   Conselleria de Justícia, Interior i Administracions Públiques

Tipus de document
:   Decret

Descriptors 

:   * València
    * entitat local
    * municipi
    * administració local

DECRET 100/2006, de 7 de juliol, del Consell, pel qual denega la sol·licitud de segregació del barri de Benimàmet per a constituir un municipi independent. [2006/8127]  
A iniciativa d'una part dels veïns que l'integren, l'associació Comisión Promotora del Nuevo Municipio de Benimàmet va sol·licitar la segregació del barri de Benimàmet, del municipi de Valencia, per a constituir un municipi independent.   
Després de la tramitació del corresponent procediment administratiu, la Conselleria de Justícia, Interior i Administracions Públiques, conforme amb el preceptiu dictamen del Consell Jurídic Consultiu de la Comunitat Valenciana, formula una proposta de resolució en el sentit de denegar la segregació per quant la Comissió Promotora d'aquesta no ha acreditat el compliment dels requisits legalment establits per a la seua autorització: no s'ha aconseguit la majoria prevista en l'article 9.3 del text refós de les Disposicions Legals Vigents en Matèria de Règim Local, reiterat en l'article 11.1 del Reglament de Població i Demarcació Territorial de les Entitats Locals, per al supòsit de procediments de segregació la iniciativa del qual correspon als veïns del nucli afectat; no ha acreditat que el barri de Benimàmet constituïsca un «nucli de població territorialment diferenciat», ni que compte amb recursos econòmics suficients per a l'exercici de les seues futures competències, com tampoc es demostra que es garantisca la qualitat dels serveis públics a rebre pels seus veïns, requisits exigits per l'article 13.2 de la Llei 7/1985, de 2 d'abril, Reguladora de les Bases del Règim Local. D'altra banda, la delimitació territorial del futur nou municipi no compleix els requisits mínims exigibles, d'acord amb l'article 14 del Reglament de Població i Demarcació Territorial de les Entitats Locals, en un supòsit especialment complex com en el present cas es tracta, ni s'ha acreditat l'interés públic subjacent a la constitució del nou municipi.   
L'article 49.1.8a de l'Estatut d'Autonomia de la Comunitat Valenciana atribueix a la Generalitat la competència d'alteració de termes municipals, en els termes establits en l'article 13 de la Llei 7/1985, de 2 d'abril, Reguladora de les Bases del Règim Local, i el Reial Decret 3318/1983, de 25 d'agost, de Traspàs de Funcions i Serveis de l'administració de l'Estat a la Comunitat Valenciana en Matèria d'Administració Local, facultats que, mitjançant el Decret 10/1985, de 21 de juny, del president de la Generalitat, es van assignar al Consell.  
Per tant, tenint en compte el que disposen els articles 25 i 40 de la Llei de Govern Valencià, a proposta del conseller de Justícia, Interior i Administracions Públiques, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 7 de juliol de 2006,  
DECRETE  
Article únic  
Denegar la sol·licitud de segregació del barri de Benimàmet, del municipi de Valencia, per a constituir un municipi independent, instada per l'associació Comisión Promotora del Nuevo Municipio de Benimàmet, a iniciativa de part dels veïns de l'esmentat barri, per incompliment dels requisits legalment establits per a la seua autorització.   
DISPOSICIONS FINALS  
Primera  
Es faculta el conseller de Justícia, Interior i Administracions Públiques per a adoptar les mesures que puga exigir en desplegament i execució d'aquest decret.  
Segona  
El present decret produirà efecte des del mateix dia que es publique en el Diari Oficial de la Generalitat.  
Contra el present decret, les persones interessades podran interposar recurs contenciós administratiu, en el termini de dos mesos a partir de l'endemà de la publicació d'este decret en el Diari Oficial de la Generalitat, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen l'article 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició davant el Consell, en el termini d'un mes des de l'endemà de la publicació del present decret en el Diari Oficial de la Generalitat, d'acord amb el que disposen els articles 116 i 117 de la Llei de Règim Jurídic de les Administracions Públiques i del Procediment Administratiu Comú.  
Valencia, 7 de juliol de 2006.  
El president de la Generalitat,  
FRANCISCO CAMPS ORTIZ  
El conseller de Justícia i Administracions Públiques,  
MIGUEL PERALTA VIÑES